斗鸭赋
李邕 (Tang)
东吴王孙。啸傲阊门。鱼横玉剑。蚁沸金樽。宾僚雾进。游侠星奔。桂舟兮锦缆。碧涧兮花源。尔乃辍轻棹。登水阁。丝管递进。献酬交错。云欲起而中留。尘将飞而遂落。既而酣歌徙坐。取物为娱。徵羽毛之好鸟。得渤澥之仙凫。出笼而振。少步而趋。唼喋争食。䙰褷带雏。随绿波而澹淡。向红藻而敖愉。凫之为物也。说类殊种。迁延迟重。其聚则同而不和。其斗则仁而有勇。参差聱耴。飒沓缤纷。其浮蔽水。其旋如云。共沿波而弄吭。各求匹而为偫。绕菰蒲而相逐。隔洲渚而相闻。于是乎会合纷泊。崩奔鼓作。集如异国之同盟。散若诸侯之背约。迭为擒纵。更为触搏。或离披以折冲。或奋振以前却。始勠力兮决胜。终追飞兮袭弱。耸谓惊鸿。回疑返鹊。逼仄兮掣曳。联翩兮踊跃。忽惊迸以差池。倏浮沈而闪烁。号噪兮沸乱。倾耳为之无闻。超腾兮往来。澄潭为之濆濩。排锦石。蹴琼沙。披羽翰。簸烟霞。避参差之荇菜。随菡萏之荷花。驻江妃之往棹。留海客之归槎。尔乃拥津塞浦。旁观如堵。空里𢌅。訇厉天。蛙黾兮失穴。龟鱼兮透泉。专场之鸡沮气。倾市之鹤惭妍。其为状也不一。其为态也且千。岂笔精之所拟。非意匠之能传。良戒之于在斗。俾闻义而忘筌。